google/wiki40b huggingface dataset:
כריסטיאן רמירס

קריירה

רמירס התחיל את הקריירה שלו במחלקת הנוער של אינדפנדייטה דל ואיה. ב-28 באוגוסט 2011 ערך את הופעת הבכורה שלו בקבוצה הבוגרת נגד אל נסיונל. יכולתו הגבוהה וגילו הצעיר יחסית, משכה את תשומת לבן של מועדונים רבים באירופה וב-25 במאי 2013 חתם בפורטונה דיסלדורף הגרמנית. ב-22 ביולי 2013 ערך את הופעת הבכורה שלו בדיסלדורף בניצחון 0-1 נגד אנרג'י קוטבוס. בתום העונה הושאל לנירנברג לחצי עונה. בתום תקופת ההשאלה הושאל לפרנצווארוש ההונגרית. ב-4 במרץ 2015 הבקיע את שער הבכורה שלו בקריירה בניצחון 0-5 נגד צקבאר במסגרת הגביע ההונגרי. בתום העונה רכש המועדון את כרטיס השחקן שלו. בדצמבר 2016 רמירס חתם בקרסנודאר הרוסית.

נבחרת לאומית

בצעירותו רמירס שיחק בנבחרת הנוער של אקוודור ואף השתתף עימה בגביע העולם בכדורגל עד גיל 17 בשנת 2011. ב-20 בנובמבר 2013 ערך את הופעת הבכורה שלו בנבחרת הבוגרת בתיקו 2-2 נגד הונדורס.
יוסי בידץ

קורות חייו

יוסי בידץ נולד ביבנאל ב-1961, בן לדקלה (לבית גלובמן) ואלוף-משנה אורי בידץ. הוא גדל בשיכון הצנחנים ברמת גן. לאחר שנת שירות התגייס לצה"ל והתנדב לסיירת מטכ"ל בעקבות אחיו שלמה, שהיה מפקד צוות ביחידה ונהרג במלחמת יום הכיפורים. בעקבות בעיות בריאות עבר לשרת במודיעין. כיהן בשורה של תפקידים בכירים באגף המודיעין, ובכלל זאת כקמ"ן בסיירת מטכ"ל במערך המבצעים המיוחדים וקצין המודיעין של פיקוד הצפון עד ינואר 2006. ביוני באותה שנה מונה לראש חטיבת המחקר וכיהן בתפקיד במשך 5 שנים. בדצמבר 2011 קודם לדרגת אלוף ומונה למפקד המכללה לביטחון לאומי והמכללות הצבאיות. באוגוסט 2015 הוחלף על ידי תמיר היימן ופרש מצה"ל.
בידץ הוזכר באמצעי התקשורת כמי שהזהיר את ראשי מערכת הביטחון מפני הרחבת המבצע הקרקעי בסוף מלחמת לבנון השנייה וכמי שהצהיר מספר חודשים לאחר המלחמה על שיבת חזבאללה ליכולותיו מלפני המלחמה.
באוגוסט 2018 נכנס בידץ לתפקיד מנכ"ל המרכז לטכנולוגיה חינוכית.
בידץ הוא בעל תואר ראשון בביולוגיה וחקלאות מהאוניברסיטה העברית בירושלים ותואר שני במנהל עסקים מאוניברסיטת תל אביב. בשנים 2000-2001 היה עמית מחקר במכון וושינגטון למדיניות המזרח התיכון (WINEP) . בשנת 2016 היה עמית מחקר במכון ברוקינגס בוושינגטון.
בוגר התוכנית לבכירים בשירות הציבורי מטעם קרן וקסנר, באוניברסיטת הרווארד.
בידץ הוא בן דוד של הסופרת מיכל גוברין. דודו הוא עקיבא גוברין. נשוי ואב לשלושה.
קלוד אבלין

חייו

אז'ן אבצין נולד בפריז להורים שהיגרו מרוסיה ב-1891, וקיבלו אזרחות צרפתית ב-1905. הוא למד בבית הספר אנרי הרביעי בפריז, ואחר כך בעיר ורסאיי, שאליה עברו הוריו. ב-1915 התנדב כחובש במלחמת העולם הראשונה, ואחר כך למד בקולג' בפריז, אך בריאותו התערערה והוא נאלץ להפסיק את לימודיו. ב-1918–1919 התגורר ליד העיר קאן שבדרום מזרח צרפת, ושם החל לכתוב בשם העט קלוד אבלין.
ב-1919 פרסם את שיריו הראשונים בכתבי עת, התוודע אל הסופר אנטול פראנס והפך לבן חסותו. ב-1920 שב קלוד אבלין לפריז, שימש כמזכיר של אגודת חובבי ספרים וכעורך של כתב עת לענייני אמנות וקיבל הזמנה לכתוב את "האגדה הנפלאה של בודהא". ב-1924, אחרי מות אנטול פראנס, קלוד אבלין דאג להציגו כסמל החירות, בסדרת מאמרים פוליטיים שעסקו בנושאים חברתיים ("שלושים שנה של חיים חברתיים"). עד 1930 הספיק קלוד אבלין לכתוב עשרה כרכים בשם "קובץ פילוסופי" שבו כתב אודות: סנט אברמונד, וולטר, דני דידרו, ארנסט רנאן, אנטול פראנס, רמי דה גורמון, מוריס מטרלינק, אנדרה ז'יד, פול ואלרי וז'ורז' דיאמל. ב-1932 פרסם את הרומן "מותו הכפול של פרדריק בלו", שזכה להצלחה רבה בציבור, וב-1936 - את הרומן "האסיר".
בתקופת הכיבוש הנאצי של צרפת במלחמת העולם השנייה הצטרף אבלין למחתרת הצרפתית. כנוטה לשמאל הפוליטי, הוא פגש באלבר קאמי שאתו השתתף בהוצאה לאור של עיתון אנטי פאשיסטי, יחד עם אמיל שארטייה, ז'אן שלומברגר וסטפן צווייג. כמו כן השתתף בכתבי עת של אינטלקטואלים קומוניסטים. הוא היה חבר הנהלת האגודה האירופית לתרבות שנוסדה בוונציה ב-1950. ב-1952 זכה בפרס הגדול של אגודת הסופרים הצרפתיים. הוא נודע כיוצר רבגוני שכתב רומנים, שירים, מחזות, אמרות ומאמרים. החל ב-1974 כתב את זיכרונותיו.
קלוד אבלין נפטר בפריז ב-1992.
וולפגנג אולמן

ביוגרפיה

וולפגנג אולמן החל לשחק בגיל 11 בהדרכת אביו. בשנת 1951 הוא זכה באליפות גרמניה המזרחית לנוער. בשנת 1954 זכה באליפות גרמניה המזרחית, ובסך הכל זכה בתואר זה 11 פעמים.
בשנת 1971 הוא העפיל לתחרות מועמדים, אך הודח ברבע הגמר על ידי בנט לארסן. במהלך שנות ה-60 ושנות ה-70 של המאה ה-20 הוא זכה במספר רב של תחרויות.
הוא נחשב למומחה עולמי בהגנה צרפתית.
יבול

היסטוריה

המושב הוקם ב-1977 לאחר שגרעין המשפחות המייסדות מתנועת האיחוד החקלאי אזרחו את היאחזות "נח"ל מורג" ברצועת עזה. הובטח להם כי ישבו במקום באופן זמני בלבד ולאחד שמונה חודשים ייבנה עבורם ישוב קבע בפתחת רפיח, אד כשנחתמו הסכמי קמפ דייוויד בסוף 1980 הוקפאה התוכנית. לאחר שנתיים וחצי במקום דרשו לעבור לחבל שלום שהוקם באותה עת. המושב עלה על הקרקע בחבל שלום ב-22 באוקטובר 1981.
בשנת 1983 נקלעו המושב, יחד עם שאר המושבים בחבל שלום, לחובות. זאת עקב ירידה במחירי הירקות, זינוק באינפלציה ומגבלה על מכסות הייצור. לאחר שהפגינו במעבר רפיח הובטח לתושבים סיוע מידי, אך הקשיים נמשכו לאחר שבעקבות האינתיפאדה הראשונה, לא יכלו להעסיק פועלים מעזה. רוב חובות מושבי חבל שלום נמקחו אחר כך בהסדר חובות המושבים.
בשנת 2005 הגיעו למקום כמחצית ממפוני היישוב נצרים בגוש קטיף. לימים תושבים אלו הקימו בחבל שלום, את היישובים בני נצרים,נווה ושלומית.

כלכלה

היישוב מונה כ-45 נחלות (משקים). כמחצית מתושבי יבול עוסקים בחקלאות והשאר בעבודות שונות בסביבה או בערים הקרובות. לאחרונה פתח יבול את שעריו לקליטת חברים חדשים ולשם כך הוקצו נחלות לבניית בתים והקמת משק.
בהיותו יישוב חקלאי או יישוב באזור פיתוח, עובדים המעתיקים את מקום מגוריהם ליישוב וגרים בו לפחות שישה חודשים רצופים, נהנים מכך שאם  התפטרו לשם כך מעבודתם, ההתפטרות תיחשב להם כפיטורים. בהיותו אחד מיישובי עוטף עזה, ניתנת לתושביו הטבת מס בהתאם לסעיף 11 לפקודת מס הכנסה.
כתב נושו

נושו - מילולית: 'כתב הנשים' (סינית מפושטת: 女书) הוא כתב סימניות סיני שהומצא על ידי נשים במחוז חונאן שבסין. נושו הומצא לפני כמה מאות שנים והועבר מאם לבת. כתב הנושו היה כתב סודי שעבר בין נשים בלבד ורק הנשים ידעו לפענח את סימניו.

היסטוריה

המצאת כתב הנושו, כמו הכתב עצמו, אינה ידועה. אחת הדעות הנפוצות ביותר טוענת כי הכתב הומצא על ידי פילגש צעירה של אחד הקיסרים שכתבה לאחיותיה על סבלה, כלה זו שינתה את סימניות הכתב הגברי על מנת ששומרי הארמון לא יוכלו להבינו. כתב הנושו כולל בתוכו כ-1,500 סימניות אשר הומצאו במהלך הדורות. הנשים בסין בעבר, מרגע שהחלו לקשור את רגליהן (בערך בגיל 6-8) ועד שנישאו לא היו יוצאות מביתיהם ורוב היום יושבו באגף הנשים בבית, כמו כן, לא הורשו הנשים ללמוד את הכתב הסיני האנזי, כתב הנושו שימש כאמצעי תקשורת בין אישה לחברותיה.

מאפיינים

בכתב הנושו קיימות כ-1,500 סימניות ידועות. במקור סימניות הכתב הסיני שונו מעט ונכתבו בקווים עגולים יותר אך במשך השנים הנשים המציא סימניות נוספות השייכות רק לכתב הנושו. הכתיבה בכתב הנושו נעשתה בחרוזים ונכתבה לא רק על דפים אלא גם על מניפות וכן רקמו הנשים את סימניות הכתב על בגדיהם.

כיום

כתב הנושו נתגלה כאשר יום אחד בשנות השישים התעלפה קשישה בסין בתחנת הרכבת, השוטרים, שחיפשו מידע עליה בתוך חפציה, מצאו דפים מלאים סימניות לא ידועות בתוכם. כיוון שהימים היו ימי  המהפכה התרבותית בסין, נעצרה האישה בחשד לריגול. המלומדים שהובאו על מנת שיפענחו את הצופן הסודי, הבינו כי הצופן אינו קשור למהפכה. 
במשך שנות המהפכה בסין, כתב הנושו היה מחוץ לחוק, ולימוד הכתב ושימורו דעכו עד כי היום קיימות נשים בודדות המכירות את הכתב וכן נשארו מעט מאוד כתובות נושו המתעדות את סימניותיו. 
כיום, כתב הנושו כבר אינו מחוץ לחוק, ואף מנסים לשחזרו עבור תיירים, ישנם מקומות בסין שכתב זה נלמד בבית הספר אבל תהילתו עברה מן העולם והוא נזכר ככתב המגדרי היחיד בעולם.
סנדי הסנאית

בסדרה

סנדי היא מדענית ואמנית לחימה, ילידת טקסס שבארצות הברית. היא בין האנשים בעלי האינטליגנציה הגבוהה ביותר בביקיני בוטום. מכיוון שהיא סנאית ואינה נושמת מתחת למים, היא מסתובבת עם חליפה שמאפשרת לה לנשום. היא בין חבריו הטובים ביותר של הדמות הראשית בסדרה, בובספוג מכנסמרובע. במהלך הסדרה מתגלים תחביביה של סנדי- היא מוכשרת באמנות הלחימה קראטה, מעצבת גוף מצוינת, אלופת רודאו ובעלת מוח חריף ומדעי. לסנדי קיים אח תאום ושמו רנדי, והוא הופיע בסדרה. היא מאוד גאה בהיותה טקסנית ולא נותנת לאף אחד להעליב את עיר מולדתה. סנדי מתגוררת ביקיני בוטום כמדענית, כחלק מפרויקט מחקר במימון שלושה שימפנזים יבשתיים שמופיעים מדי פעם בסדרה.
צדקיהו הרכבי

צדקיהו הרכבי (כ"ח באייר ה'תרנ"ו, 11 במאי 1896 - י' בתשרי ה'תש"ח, 24 בספטמבר 1947) היה איש ציבור ומשפטן בכיר ביישוב.

ביוגרפיה

נולד בבת שלמה לשרה בת ר' שאול יהודה שהיה דיין בסטולוביץ, ולר' מאיר הרכבי שהיה מחלוצי ההתיישבות היהודית באזור שנקרא באותה תקופה "שומרון" ובגליל התחתון. למד בירושלים וביבניאל, בחטיבת הביניים של בית הספר המוסלמי בירושלים ובתיכון בדמשק.
את לימודי המשפטים שלו עשה בדמשק ולאחר שהוסמך, שב לארץ ישראל ועסק כמורה לבנות בפתח תקווה. במקביל השתתף בעריכת כתב העת "האחדות" של י. ח. ברנר.
לאחר כיבוש ארץ ישראל בידי הבריטים במלחמת העולם הראשונה החל לעבוד כפקיד הממשל הצבאי וכמזכיר ראשי ונוטריון בבית המשפט המחוזי בטבריה ובצפת. בהמשך התמנה להיות התובע הכללי בחיפה, כשופט שלום בתל אביב, ולבסוף - ב-1935 - כרשם בית הדין המחוזי בתל אביב. הוא היה היהודי הראשון שהחזיק בתפקידים אלו במערכת השיפוט של המנדט הבריטי בארץ ישראל.
במקביל לתפקידיו הציבוריים היה אספן אמנות וספרייתו בת עשרת אלפים הכרכים התפרסמה.
הוא נפטר בפתאומיות מהתקף לב ביום הכיפורים של שנת ה'תש"ח, 1947. השאיר אחריו את רעייתו חיה, מפעילות ויצ"ו בתל אביב, ושלושה בנים, אחד מהם הוא האלוף יהושפט הרכבי.
הוא נקבר בהלוויה רבת משתתפים בבית הקברות הישן בתל אביב.
נטיית ציר הסיבוב

נטיית הציר של כדור הארץ

ציר הסיבוב של כדור הארץ נטוי בזווית של 23.5 מעלות יחסית למישור המלקה. משערים שהנטייה הנוכחית של ציר הסיבוב נוצרה באירוע התנגשות עצום אשר יצר את הירח לפני כ-4 מיליארד שנים. ככל הנראה, בתקופת ההפצצה הכבדה המאוחרת.
מכיוון שציר הסיבוב של כדור הארץ אינו ניצב בדיוק למישור המלקה, אנו חווים את עונות השנה; כאשר כדור הארץ נע סביב השמש, גובה מסלולה בשמיים משתנה וכך גם מידת החום אותה אנו מרגישים.
זווית הנטייה של ציר סיבוב כדור הארץ משתנה מעט, במחזוריות של 41,000 שנים בין 22 מעלות לבין 24.5. כיום ובאלפי השנים הקרובות, צידו הצפוני של ציר הסיבוב של כדור הארץ מכוון לעבר הכוכב פולריס (הידוע בכינוי כוכב הצפון) שבקבוצת הדובה הקטנה. בגלל תופעת הנקיפה, הכיוון אליו מצביע ציר הסיבוב משתנה ובעוד כ-13,000 שנים יצביע בכיוון הכוכב וגה שבקבוצת הכוכבים נבל.
השינוי המחזורי בזווית כדור הארץ גורם לשינויי אקלים שונים במחזוריים של עשרות אלפי שנים. שינוי הזווית הוא אחד הגורמים לתהליך התפשטות ונסיגת המדבר באזור הסהרה.

כוכבי הלכת

לפי השערת הערפילית, גם יתר כוכבי הלכת במערכת השמש שינו את נטייתם מן האנך למישור המלקה. הבולט מכולם הוא אורנוס הנוטה בזווית של 98 מעלות ולמעשה "מתגלגל" לאורך מסלולו.

ירחים

נטיית ציר הסיבוב של ירחים נמדדת ביחס למישור הניצב לציר הסיבוב של כוכב הלכת אותו הם מקיפים.
Viasat Sport (שוודיה)

היסטוריה

הערוץ הושק ב-1999 כערוץ פאן סקנדינבי. הערוץ הושק על מנת לשדר אירועי ספורט רבים שלתאגיד MTG היו זכויות השידור עליהם אולם הם לא שודרו ב-TV3 ולכן לא היו בשימוש.
בינואר 2002 הושק ערוץ Viasat Sport המיועד לדנמרק (שהוחלף מאוחר יותר בידי TV2 Sport) ועקב כך השוק העיקרי של הערוץ היה שוודיה ונורווגיה. בשנת 2005 השתנה שוב ייעודו של הערוץ, לאחר השקת ערוץ ספורט ייעודי לנורווגיה. שמו של הערוץ שונה מאוחר יותר ל-Viasat Sport 1
במרץ 2008 קיבלה Viasat רישיון לשידור ערוץ Viasat Sport 1 ברשת השידור הדיגיטלית היבשתית. נכון לאוגוסט 2009 טרם החלו השידורים הקרקעיים, שכן התשתית לשידור הערוצים החדשים לא הושלמה.
ב-17 באוקטובר 2008 Viasat שינתה שוב את ערוצי הספורט שלה בשוודיה, נורווגיה ופינלנד. משמעות השינוי היא כי שמו של Viasat Sport 1 שב להיות Viasat Sport. כמו כן מרבית שידורי התוכניות העוסקות בכדורגל הועברו ל-Viasat Football. תוכניות ספורט ששודרו ב-Viasat Sport 3 הועברו ל-Viasat Sport.
שידורי הערוץ השתנו שוב ב-1 בספטמבר 2009 עקב השקתו של ערוץ Viasat Hockey. משמעות הדבר היא שרוב שידורי ההוקי הועברו לערוץ החדש. עקב כך, התוכן שנותר לשידור ב-Viasat Sport הם טניס, כדורסל, פוטבול וספורט מגע.
Viasat רכשה את זכויות השידור של הליגה האנגלית באפריל 2010 והודיעה כי תיצור ערוץ ייעודי לשידורי הליגה. ב-13 באוגוסט 2010 החלו שידורי Viasat Premier League HD.

Viasat Sport HD

Viasat Sport HD הוא ערוץ ספורט המעביר שידורי ספורט באיכות של HDTV. הערוץ מתמקד בעיקר בשוודיה ונורווגיה.
מימן יודי

הכנה

מפיקים מימן יודי בדרגת ניקיון גבוהה בתגובה של מימן ויוד בקטליזה של פלטינה
דרך אחרת היא תגובה של יוד עם הידרזין
שיטה נוספת היא בבעבוע של מימן גופרי דרך תמיסה מיימית של יוד כך שמתקבלת חומצת מימן יודי אותה מזקקים וגופרית מוצקה שניתן לסנן.

שימושים

מימן יודי מגיב עם אלקנים בתגובת סיפוח למשל
תגובה עם כוהל ראשוני יוצרת אלקילהליד במנגנון של התמרה נוקלאופילית
מימן יודי יכול לשבור אתר לקבלת אלכוהול ואלקיל-יודיד

הגבלות שיווק

שיווק מימן יודי (כתמיסה מיימית) מבוקר משום שהחומר משמש כמחזר בתהליך הייצור של מתאמפטמין.
בראשית: עולם חדש

תקציר העלילה

עלילת הסדרה מתרחשת בקנדה בזמן קודם לסדרה המקורית. אוון קרוס, מתכנת מחשבים, גילה לפני 6 שנים מעבר בזמן (המכונה בסדרה "סטייה") ומראה את המעבר לחברתו ברוק, אך אלברטוזאורוס שיצא מהמעבר תוקף והורג אותה ואוון ניצל ברגע האחרון. מאז אוון מחפש דרך למצוא את המעברים ולהציל את האנשים המותקפים מהם, לפני שיהיה מאוחר מדי. הוא מייצר קבוצה המחפשת את המעברים אך בהמשך מתוודא לקבוצה נוספת המעוניינת לשלוט ביצורים ובמעברים כדי לשנות דברים שעלולים לקרות, דבר שאוון וחבריו נלחמים בו.
קאילש סאטיארת'י

חייו ועבודתו

סאטיארת'י נולד במחוז וידישה במדינת מאדהיה פרדש. לאחר שסיים לימודי תואר ראשון בהנדסת חשמל במכון הטכנולוגי סמראט אשוק שבווידישה המשיך בלימודים מתקדמים בהנדסת מתח גבוה. עם סיום לימודיו לימד משך מספר שנים במכללה בבופאל.
בשנת 1980 עזב את משרת ההוראה והחל לעבוד כמזכיר כללי של ארגון החזית המאוחדת לעבודה חופשית, באותה שנה אף ייסד את התנועה להצלת הילדות. הוא היה אף מעורב בתנועה העולמית נגד עבודת ילדים (באנגלית: Global march against child labor), תנועה עממית בינלאומית שהחלה בשנת 1998 ואשר איחדה ארגונים ויחידים למאבק נגד עבודת ילדים. הוא היה אף נשיא התנועה העולמית למען חינוך מעת היווסדה בשנת 1999 ועד לשנת 2011. סאטיארת'י קבע את תו הטוויה (באנגלית: Rugmark בעבר, והיום: Goodweave), שהוא תו יצרן המוצמד לשטיחים שיוצרו בדרום אסיה ומעיד על כך שילדים לא היו מעורבים בייצור השטיח. את תו הטוויה ליווה מסע יחסי ציבור, שנערך באירופה ובארצות הברית בשלהי שנות ה-80 ובתחילת שנות ה-90, להעלאת מודעות הציבור לאחריות היצרן להקפדה על ערכים חברתיים בתחום הצריכה והמסחר. סאטיארת'י תרם להעלאת מודעות הציבור לתפיסת עבודת ילדים כנושא של זכויות אדם, זאת בנוסף להיבטי הרווחה שבתופעה זו. הוא טען כי עבודת ילדים מעודדת עוני, אבטלה, בערות, גידול אוכלוסייה ובעיות חברתיות נוספות. טענות אלה זכו לאישוש במספר מחקרים. לסאטיארת'י אף פעל ביצירת הקשרים בין התנועה נגד עבודת ילדים, לבין המאמצים לקידום "השכלה לכל". הוא שימש חבר בגוף שנוסד בארגון אונסק"ו לבחינת הקשר שבין עבודת ילדים לחינוך וכן היה חבר בוועד הארגון הבינלאומי לשותפות עולמית לחינוך (Global Partnership for Education) הפועל להשגת חינוך איכותי לילדים במדינות עניות, ובמספר ארגונים בינלאומיים נוספים.
בעשרים השנים האחרונות זכתה עבודתו של סאטיארת'י להכרה בינלאומית והוענקו לו פרסי הוקרה רבים במדינות שונות באירופה ובארצות הברית.
רסק תפוחים

רסק תפוחים הוא מחית העשויה מפרי התפוח. המחית עשויה מתפוחים שבושלו במים או בסיידר תפוחים, כאשר התבשיל תובל בתבלינים (לרוב קינמון או פלפל אנגלי, וכן מיץ לימון). לעיתים התבשיל ממותק (בסוכר או סוכרלוז או סירופ תירס).
בעת הכנת הרסק נעשה שימוש לעיתים בתפוחים קלופים, ולעיתים בתפוחים שאינם קלופים.
בעבר הכנת הרסק שימשה אמצעי לשימור הפירות מעת הקטיף, בחודשי הסתיו, עבור חודשי החורף. הבישול בסוכר ובמיץ לימון יצר מעין ריבה דלילה, שבמסגרתה נשמר הרסק.
הרסק שימש הן רוטב הנלווה למנה עיקרית בארוחה. כך, לדוגמה, בשוודיה משמש הרוטב לצד צלי בשר חזיר, בגרמניה כרוטב נלווה ללביבות, ובהולנד כרוטב הנלווה לטוגנים.
במטבח היהודי האשכנזי נהוג להשתמש ברסק תפוחים כרוטב נלווה ללביבות בחג החנוכה.
בארצות הברית רסק תפוחים מוגש הן כרוטב לצד מאכלי בשר והן כקינוח. בצרפת הרוטב הוא קינוח.
אוסקר לבנט

חייו

נולד בפיטסבורג, פנסילבניה למשפחה יהודית דתית ממוצא רוסי. ב-1922, לאחר מותו של אביו מקס, עבר עם אמו אנני לניו יורק. בניו יורק למד פסנתר אצל זיגמונט סטויובסקי וב-1924 הופיע באחד מן הסרטים המדברים הראשונים שהופקו בעיר,  Ben Bernie and All the Lads עם שירים מאת אירווינג ברלין, אוסקר המרשטיין וחברו הטוב ג'ורג' גרשווין.
ב-1928 עבר להוליווד שם הלחין מוזיקה ללמעלה מ-20 סרטים. שירו הידוע ביותר הוא Blame It on My Youth. ב-1932 ביקש ללמוד הלחנה באופן רציני יותר והפך לתלמידו של ארנולד שנברג. ב-1939 נשא לאשה את ג'ון גייל (June Gale, שהייתה חברה בלהקת האחיות לבית גייל עם אחיותיה Joan ,Jane ו-Jean). הם היו נשואים 33 שנים, עד מותו והיו להם שלושה ילדים.
לבנט הפך מפורסם בשל מעני-הלשון השנונים שלו כשותף לתוכניות רדיו בשנות השלושים והארבעים בהם הגיש גם חידונים מוזיקליים, שבהם חשף רוחב ידיעות והשכלה רחבה.
בשנת 1945 השתתף בסרט "רפסודיה בכחול" המגולל את סיפור חייו של גרשווין בתפקיד עצמו, יחד עם אל ג'ולסון, ששיחק אף הוא את עצמו והיה שותף של לבנט באחת מתוכניות הרדיו שלו. לבנט שיחק בסרט נוסף שצירו המרכזי הוא המוזיקה של גרשווין "אמריקאי בפריז" מ-1951. ב-1945 הקליט כסולן בפסנתר יחד עם המנצח יוג'ין אורמנדי והתזמורת הסימפונית של פילדלפיה את היצירה "רפסודיה בכחול" עבור חברת Columbia Records, הקלטה שנבחרה ב-1990 להכלל בהיכל התהילה של פרס גראמי.
ב-1958 החל להגיש תוכנית ארוח בטלוויזיה בשם The Oscar Levant Show, בה שילב ראיונות משועשעים עם נגינה בפסנתר והסתבך לא אחת בפליטת פה. התוכנית שודרה עד 1960, עת הורדה מהשידור בעקבות הערה של לבנט לאחר התגיירותה של מרילין מונרו כדי להנשא לארתור מילר: "עתה, משמונרו כשרה, מילר יוכל לאכול אותה".
לבנט היה מכור לתרופות הרגעה ואושפז לא אחת בבית חולים פסיכיאטרי, הוא העיר בהתייחס לנגינתו המופלאה בפסנתר: "יש קו דק בין גאונות ושיגעון. אני מחקתי את הקו הזה."
טיפני כהן

ביוגרפיה

טיפני כהן נולדה בקלבר סיטי, קליפורניה. היא הצטרפה לקבוצת השחייה במישן וייחו נאדאדורס בהדרכתו של מארק שוברט בשנת 1980. שנה מאוחר יותר זכתה כהן לראשונה באליפות ארצות הברית בשחייה במשחה ל-400 מטר חופשי.
באליפות העולם בשחייה שנערכה בגואיאקיל, אקוואדור בשנת 1982 זכתה כהן במדליית ארד ב-400 מטר חופשי בתוצאה של 4:11.85 דקות, אחרי המנצחות ממזרח גרמניה כרמלה שמידט (4:08.98 דקות) ופטרה שניידר (4:10.08 דקות). ב-800 מטר חופשי סיימה כהן במקום חמישי בתוצאה של 8:36.96 דקות, המנצחת הייתה בת ארצה קים ליינהן (8:27.48 דקות). ב-200 מטר חופשי סיימה כהן במקום שמיני בתוצאה של 2:02.16 דקות, המנצחת הייתה אנמארי ורסטאפן מהולנד (1:59.53 דקות).
במאי 1983 השתתפה כהן בכינוס הפועל ה-12 שנערך בישראל בהשתתפות טובי הספורטאים בעולם כהכנה לאולימפיאדה. בתחרויות השחייה שנערכו בבריכת השחייה של אוניברסיטת תל אביב היא זכתה ב-3 מדליות זהב, במשחה ל-200 מטר חופשי בתוצאה של 2:05.11 דקות, במשחה ל-400 מטר חופשי בתוצאה של 4:13.51 דקות ובמשחה ל-800 מטר חופשי בתוצאה של 8:59.12 דקות.
בתחרות חנוכת הבריכה האולימפית של לוס אנג'לס ביולי אותה שנה זכתה כהן במדליית זהב במשחה ל-800 מטר חופשי בתוצאה של 8:36.95 דקות.
באליפות ארצות הברית בשחייה שנערכה בקלוביס, קליפורניה בתחילת אוגוסט אותה שנה זכתה כהן ב-3 מדליות זהב, במשחה ל-400 מטר חופשי בתוצאה של 4:08.05 דקות, תוצאת השנה בעולם, במשחה ל-800 מטר חופשי בתוצאה של 8:30.24 דקות ובמשחה ל-1500 מטר חופשי בתוצאה של 16.11.97 דקות.
במשחקים הפאן-אמריקאיים שנערכו קאראקס, ונצואלה בסוף אוגוסט אותה שנה זכתה כהן בשתי מדליות זהב. ב-400 מטר חופשי בתוצאה של 4:12.27 דקות, לפני האלופה היוצאת סינתיה וודהד בת ארצה (4:14.07 דקות) וב-800 מטר חופשי בתוצאה של 8:35.42 דקות.

אירוע השיא

באולימפיאדת לוס אנג'לס (1984) זכתה כהן בשתי מדליות זהב ובשני שיאים אולימפיים. במשחה ל-400 מטר חופשי בתוצאה של 4:07.10 דקות, לפני השחייניות מבריטניה שרה הרדקסל (4:10.27 דקות) וג'ון קרופט (4:11.49 דקות). במשחה ל-800 מטר חופשי בתוצאה של 8:24.95 דקות (33 מאיות השנייה לאט משיא העולם של טרייסי ויקהאם), לפני בת ארצה מישל ריצ'רדסון (8:30.73 דקות) והרדקסל (8:32.60 דקות).
לאחר האולימפיאדה בסתיו 1984 זכתה כהן באליפות המכללות של ארצות הברית (NCAA) כשלמדה באוניברסיטת טקסס ובאליפות הלאומית ב-500 מטר וב-1650 מטר. היא התאמנה בהדרכתו של ריצ'רד קוויק.
באליפות ארצות הברית שנערכה בשנת 1986 זכתה כהן ב-3 מדליות זהב במשחה ל-400 מטר, במשחה ל-800 מטר חופשי ובמשחה ל-200 מטר פרפר.
באליפות ארצות הברית שנערכה בשנת 1987 זכתה כהן בשתי מדליות כסף במשחים ל-400 מטר ול-800 מטר חופשי, אחרי הכוכבת העולה הנערה הצעירה ג'נט אוונס פרשה משחייה תחרותית.
לאחר פרישתה משחייה תחרותית, התרכזה כהן במאבק בבולימיה שממנה סבלה. מאז היא מרצה לבני הנוער על הפרעות אכילה.
גבולות (תערוכה)

תיאור

התערוכה "גבולות" הוצגה בשנת 1980 במוזיאון ישראל. התערוכה הציגה יצירות אמנות שנוצרו בישראל בעיקר בשנות ה-70 של המאה ה-20 ועסקו בביטויים פוליטיים, חברתיים ופסיכולוגיים של מושג הגבול בישראל. על פי סטפני רחום, אוצרת התערוכה, ביטויים כאלו החלו להופיע ביתר שאת החל משנת 1967. רבות מן העבודות היו במדיה אוונגרדית כגון "פעולות" (לימים "מיצג"), מיצב ועוד. בנוסף, רבות מהן טיפלו במושגים פנים-אמנותיים באופן מקביל לעיסוקן בביטויים פוליטיים החברתיים. 
בין העבודות הפוליטיות שהוצגו נמנו יצירות יצירות כגון "נגיעה בגבול" (1974) מאת פנחס כהן גן, "יריות ירושלים" (1976) מאת ז'ררד מרקס ו"שטח חיוני" (1976) מאת יהושע נוישטיין. לצידן עסקו אמנים כאברהם אילת, מיכאל דרוקס ומשה גרשוני בהיבטים אישיים יותר של מושג זה.

רשימת משתתפים

מיכה אולמן, גד אולמן, אברהם אילת, ז'ורז'ט בלייה, צבי בן ארץ, ציבי גבע, צבי גולדשטיין, יאיר גרבוז, משה גרשוני, מיכאל דרוקס, פנחס כהן-גן, דליה מאירי, מוטי מזרחי, ז'ררד מרקס, מיכל נאמן, יהושע נוישטיין, יצחק עדי, מנשה קדישמן, עמי שביט, שולי שדה גושן, סרז' שפיצר, יגאל תומרקין
מוצב חבצלת

מוצב חבצלת היה המוצב הצפוני ביותר מבין מוצבי צה"ל באזור ג'בל ברוך.
מטרת המוצב הייתה לאבטח את העיירה ג'זין שעל השלוחה הדרומית של ג'בל ברוך, ולאבטח את הדרך מהבקאע אל מישור החוף הלבנוני. כמו כן ג'בל ברוך היווה נקודה אסטרטגית אל מול הכוחות הסורים.
המוצב הוקם בשנת 1982, בתחילת מלחמת לבנון הראשונה. לאחר הנסיגה מהרי השוף ורצועת החוף, היה המוצב הצפוני ביותר של צה"ל בלבנון.
בחורף, בעקבות מזג האוויר הקשה, שכלל סופות שלג וירידה חדה בטמפרטורות, היה המוצב ננטש, ובאביב היה מאויש שוב על ידי גדוד חי"ר (931, 932, 50, 432) שהיה מתחלף כל כמה חודשים. החיילים ישנו באוהלים ולא במבני בטון.
הציר שהוביל למוצב התחיל מהבקעה ועבר דרך מוצב "אנטנה", בחלק הדרומי של ג'בל ברוך. מלבדו היה קיים ציר חלופי - ציר ״מרתון״, שירד משיא ההר ישירות לבקעת הלבנון. בציר הנוסף לא נעשה כל שימוש למעט סיור שהתקיים לערך אחת לחודש על מנת לנקותו ככל הניתן ממוקשים וממטענים.
המוצב ננטש בסוף אוקטובר 1984, ולא אויש מאז על ידי חיילי צה"ל. בעת הנסיגה לרצועת הביטחון, ננטשו גם המוצבים העיקריים בהר - חטמ"ר ארזים שהייתה הסמכות הפיקודית בכל מוצבי ההר, ושלושה שבועות אחריה גם מוצב האנטנה .
טירת כרמל

היסטוריה

בשטח בו נמצאת היום טירת כרמל התקיים יישוב ביזנטי שממצאים ממנו התגלו בחפירות ארכאולוגיות. לאחרונה, נחשף מכלול ארכיטקטוני שהתקיים כמעט ברציפות כ־1,700 שנה, החל בתקופה הרומית וכלה בעת החדשה וכן נמצאו מטבעות, כלי חרס, צמידי זכוכית וממצאי מתכת המעידים כי באזור התקיים יישוב מפותח כבר מהמאה השלישית לפני הספירה (התקופה התלמית).
במקורות מן התקופה הצלבנית נקרא המקום בשם Saint Iohan de Tire (סנט יוהאן דה־טירה).
בתקופה העות'מאנית התקיים במקום יישוב ערבי בשם א-טירה (الطيرة), או טירת אל-לוז (طيرة اللوز, טירת השקדים).
הקונסול הבריטי בירושלים באמצע המאה ה-19, ג'יימס פין, ציין בספרו שהוא "כפר מפורסם לגנאי בגנביו".
הכפר היה רק אחד ממספר יישובים בשם "טירה" שהיו בשטחי ארץ ישראל המנדטורית.
תושבי הכפר א-טירה לקחו חלק פעיל בהתקפות על היישוב היהודי והתחבורה באזור במאורעות (משנת 1929 עד 1948) וכן במלחמת העצמאות, עד לכיבושו ב-16 ביולי 1948 בפעולה משולבת של כוחות רגליים והפגזה מהים.

היישוב הנוכחי

בשנת 1948 הוקמו בשטח הכפר הערבי א-טירה שתי מעברות - "מעברת טירה צפונית" ו"מעברת טירה דרומית".
במרץ 1951 הוקמה מועצה מקומית ממונה ובראשה עמד משה אידלמן שמילא תפקידו בהתנדבות. באפריל 1953 התקיימו בחירות ראשונות למועצה ואברהם טיומקין נבחר לשמש כראשה. בשנת 1954 סופחו שתי המעברות לשטח המוניציפלי של טירת כרמל.
טירת כרמל הוכרזה כעיר בשנת 1992.
בשנת 2013 הוטמן קו מתח גבוה בפאתי העיר, פעולה שאפשרה ייזום של עשרות פרויקטי בנייה חדשים הצפויים להכפיל את מספר תושבי העיר לעומת מספרם בשנה זו.
בעיר שוכן בית החולים הפסיכיאטרי הממשלתי המרכז לבריאות הנפש טירת כרמל.

אוכלוסייה

לפי נתוני הלשכה המרכזית לסטטיסטיקה (הלמ"ס) נכון לסוף 2017, מתגוררים בטירת כרמל 21,256 תושבים (מקום 98 בדירוג רשויות מקומיות בישראל). האוכלוסייה גדלה בקצב גידול שנתי של ‎4.6%‏.   לפי נתוני הלמ"ס נכון לסוף 2017, לטירת כרמל דירוג של 5 מתוך 10, במדד חברתי-כלכלי - אשכול לשנת 2015. אחוז הזכאים לתעודת בגרות מבין תלמידי כיתות י"ב בשנת ה'תשע"ז (2016-‏2017) היה 72.1%. השכר החודשי הממוצע של שכיר במשך שנת סוף 2016 היה 7,606 ש"ח (ממוצע ארצי: 8,913 ש"ח).
בשנת תשע"ג (2012–2013) הושג שיפור משמעותי באחוז הזכאים לתעודת בגרות והוא עלה ל-64.7%. 
להלן גרף התפתחות האוכלוסייה ביישוב:
בשנת 2013, החל ביצוע פרויקט הטמנת קו המתח הגבוה שעבר בקרבת כביש 4. הטמנה זו מאפשרת את בנייתם של פרויקטי בנייה רבים בשטח נרחב, שעד היום נמנע פיתוחו.
בשנת 2016, נחתם "הסכם גג" בין משרד האוצר לעיריית טירת כרמל לפיה טירת כרמל צפויה להכפיל את מספר תושביה תוך 5 שנים.

בית הכנסת לעולי קווקז-בית תנחום

ב-2003 נחנך בטירת כרמל, בית הכנסת לעולי קווקז הנקרא "בית תנחום" על שם אבי התורמים להקמתו. זה אחד מבתי הכנסת המפוארים ביותר בישראל מבחינת העיצוב האמנותי - עבודות עץ מגולפות, נברשות מצופות זהב, חלונות ויטראז', עבודות פסיפס רבות, שיבוץ הקירות באבני חן, ארון קודש מהודר ועוד. במקום נמצא גם מוזיאון ליהודי קווקז. בית הכנסת מהווה אטרקציה תיירותית בטירת הכרמל ונערכים בו סיורים מודרכים.

תרבות

הסדרה שנות ה-80 מתרחשת בטירת הכרמל. עם זאת הסדרה לא צולמה בעיר.